L. Köteles, poslanec: (2002-04-10):
M. Andel, podpredseda NR SR: Ďakujem, pán kolega. Pýtam sa pána spoločného spravodajcu, či chce vystúpiť. Nie. Dámy a páni, prerušujem rokovanie o tomto bode nášho rokovania a postúpime ďalej. Teraz nasleduje prvé čítanie o návrhu poslanca Národnej rady Slovenskej republiky Jirka Malchárka na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov . Návrh zákona ste dostali ako tlač 1412. Návrh na pridelenie návrhu zákona na prerokovanie výborom Národnej rady Slovenskej republiky ste dostali v rozhodnutí predsedu Národnej rady pod č. 1561. Teraz dávam slovo poslancovi Jirkovi Malchárkovi a prosím ho, aby uviedol tento návrh zákona. Pán kolega, máte slovo. J. Malchárek, poslanec: Ďakujem pekne, pán predsedajúci. Vážené dámy poslankyne, páni poslanci, predkladaná novela zákona č. 366/1999 Z. z. o daniach z príjmov v znení neskorších predpisov je zameraná na podporu a pozitívnu stimuláciu rozvoja podnikateľského prostredia v Slovenskej republike. Ide o pomerne stručnú novelu, iba 6 bodov, ktorou sa navrhuje zmena ustanovenia upravujúceho tzv. daň zo straty, v ktorej už je jeden návrh zákona poslanecký podaný od pána poslanca Kužmu a pána poslanca Slafkovského, ktorý je teda lepší, ale tento je kompromisný a vyplýva trošku z atmosféry, ktorá je v parlamente. A si myslím, že ktorákoľvek z týchto noviel bude prijatá, rozhodne vylepší stav, ktorý sa stal prijatím zákona o dani z príjmov pred koncom minulého roka. Navrhujem kompromisné riešenie v tom zmysle, že 24 000 korún by sme znížili túto daň zo straty na polovičku. Myslím si a som presvedčený o tom, že nie celkom sa dajú prekopírovať niektoré zákony napr. z Rakúskej republiky, kde keď niekoľko rokov pôsobí spoločnosť s nulovým ziskom, tak automaticky zaniká. Myslím si, že predovšetkým u nás spoločnosti majú veľa dôvodov na to, aby nevykazovali zisk objektívne bez toho, že by podvádzali, ale je veľmi dôležité, aby zamestnávali ľudí a znižovali takto aj tak, si myslím, extrémne vysokú nezamestnanosť ktorá na Slovensku je. V ďalšom bode tejto novely opakovane sa snažím zvýšiť, čo sa podarilo v prvom roku čiastočne, výšku limitov na odpisy motorových vozidiel. Stále mi niekto vyhadzuje na oči, že tu lobujem za nejakú motoristickú loby alebo za niečo podobné. Myslím si že nie je to nič zlé, keď hovorím o niečom, čo mi je blízke a o čom som presvedčený, že je správne. Myslím si, že týmto nesystémovým opatrením, ktoré sa zaviedlo na Slovensku, neviem, v ktorom roku sa zaviedlo, sa niekoľkokrát pohybovalo smerom hore aj dole. A úplným extrémom bol návrh ministerky Schmögnerovej spred, myslím, dva a pol rokmi, keď, si myslím, navrhla limit, ktorý akurát tak bol schopný pre vozidlá Daewoo Matiz a podobne. Pokiaľ by podnikatelia mali jazdiť v týchto vozidlách, tak si myslím, že asi by sme veľmi neprispeli k rozvoju podnikateľského prostredia na Slovensku. Preto vzhľadom na vývoj cien a vzhľadom aj na vývoj životnej úrovne, aj predovšetkým potrieb v tejto oblasti, ktorá má bezprostredný vplyv na bezpečnosť aj na ekológiu prevádzky motorových vozidiel, navrhujeme zvýšenie týchto limitov zo 450 000 na 800 000 a z 550 000 na 950 000 pri motorových vozidlách na lízing. Myslím si, že všetko je ostatné zrejmé v tej predloženej novele. A verím tomu, že minimálne ma podporíte pri posune tohto návrhu zákona do druhého čítania, kde sa dá o jednotlivých položkách debatovať. Ale myslím si a som presvedčený o tom, že keď sme boli ochotní pred tromi rokmi súhlasiť so zvýšením limitov, že za tie tri roky sa naozaj tu situácia zmenila a treba ísť s dobou. Ďakujem pekne za pozornosť. M. Andel, podpredseda NR SR: Ďakujem, pán kolega za uvedenie návrhu zákona. Nech sa páči, zoberte si miesto určené pre navrhovateľov. Teraz dávam slovo spravodajcovi, ktorého určil navrhnutý gestorský výbor, Výbor Národnej rady Slovenskej republiky pre financie, rozpočet a menu, pánovi poslancovi Maňkovi a prosím ho alebo žiadam ho, aby sa ujal slova. V. Maňka, poslanec: Vážený pán predsedajúci, vážené kolegyne, vážení kolegovia, dovoľte mi, aby som v zmysle zákona Národnej rady Slovenskej republiky č. 350/1996 Z. z. o rokovacom poriadku vystúpil k návrhu poslanca Národnej rady Slovenskej republiky Jirka Malchárka na vydanie zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov (tlač 1412), ako spravodajca výboru pre financie, rozpočet a menu. Uvedený návrh bol doručený poslancom Národnej rady Slovenskej republiky v stanovenom termíne, čím boli splnené podmienky učené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel ho zaradil na rokovanie Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a v § 68 zákona o rokovacom poriadku Národnej rady Slovenskej republiky, ako aj všetky náležitosti, ktoré sú určené v legislatívnych pravidlách. Vážený pán predsedajúci, odporúčam, aby ste otvorili rozpravu k tomuto návrhu zákona. Ďakujem. M. Andel, podpredseda NR SR: Ďakujem, pán kolega. Nech sa páči, zoberte si miesto určené pre spravodajcu výboru. Dámy a páni, otváram všeobecnú rozpravu o tomto bode nášho rokovania. Keďže som nedostal žiadnu písomnú prihlášku do rozpravy, pýtam sa, kto sa hlási ústne. Pán poslanec Prokeš, pán poslanec Slafkovský. Uzatváram možnosť ďalších ústnych podaní prihlášok do rozpravy. Ako prvý má slovo pán poslanec Prokeš. Pán kolega, nech sa páči. J. Prokeš, poslanec: Vážený pán predsedajúci, vážené kolegyne, kolegovia, na jednej strane vítam návrh zákona pána poslanca Malchárka, na druhej strane ale musím položiť jednu možno rečnícku otázku, prečo sa tento parlament, teda vládna koalícia, pretože to je problémom vládnej koalície, nedokáže vysporiadať s takou hlúposťou, ako je daň zo straty, pretože si myslím, že by nemala byť zredukovaná a schválená hodnota na polovicu, ale na nulu. Naozaj sa nachádzame, tak ako povedal predkladateľ, v úplne inej situácii, ako je Rakúsko. A v tejto chvíli si myslím že je podstatne dôležitejšie, aby sa vytvárali podmienky pre zamestnanosť občanov, než aby sme nútili spoločnosti, aby za každú cenu vykazovali zisk. Treba si uvedomiť, že schválená hodnota, nech už bude akákoľvek, sa bude vzťahovať od takých mamutov, ako je napr. Slovnaft alebo VSŽ, alebo U. S. Steel, ak chcete , až po nejakú rodinnú firmičku s dvomi-tromi ľuďmi keď to bude eseročka. Myslím že absurdnosť tohto je dostatočne viditeľná. A preto sa budem prihovárať v druhom čítaní novelizácie, dúfam že nájdem dostatočný počet poslancov na to, aby som získal tých 15 potrebných podpisov, aby tá daň zo straty bola znížená na nulu, a nie na polovicu, ako navrhuje pán kolega Malchárek, aj keď veľmi vítam, že túto otázku novelizáciou zákona, teda návrhom na novelizáciu príslušného zákona tuná otvorím. Verím, že v tomto ma podporí aj sám predkladateľ. Čo sa týka vlastne druhej takej významnej časti jeho návrhu, a to je otázka vlastne odpisu áut, ja odporúčam, aby všetci tí, ktorí nepodporia jeho návrh, dali návrh novelizácie zákona alebo uznesenie Národnej rady, ktorým sa zaviaže vláda, že budú chodiť na Trabantoch. Ďakujem. M. Andel, podpredseda NR SR: Ďakujem, pán kolega, za vaše vystúpenie. Ako posledný vystúpi v rozprave pán poslanec Slafkovský. Pán kolega, nech sa páči, máte slovo.